নরেন্দ্র মোদী বলছেন ই-ট্রানজাকাশনের কথা। আর সেই কথা অক্ষরে অক্ষরে যেন পালন করছেন দেহব্যবসার সঙ্গে জড়িতরা। সময়ের সঙ্গে সঙ্গে তাঁরাও দেহব্যাবসায় এখন ই-পেমেন্টের নীতি অনুসরণ করছেন। কেউ কেউ তো খদ্দেরদের কাছ থেকে পে-টিএম-এ পেমেন্ট নিচ্ছেন। কিছুদিন আগেও কলকাতার নিষিদ্ধপল্লিগুলিতে অচল ৫০০ এবং ১০০০ টাকার নোটে কারবার চলছিল। কিন্তু, নোটবাতিলের সময় ফুরিয়ে আসায় এখন অচল টাকায় লেনদেন আর করছেন না কেউ। কিন্তু, এই ই-পেমেন্টের চক্করে বেঙ্গালুরুতে যে ঘটনা ঘটল তাতে পুলিশের চক্ষু-চড়কগাছ। 

রবিবার রাতে বেঙ্গালুরুতে একটি বাড়িতে তল্লাশি চালায় পুলিশ। সেখান থেকে দেহব্যবসার অভিযোগে কয়েকজন যৌনকর্মীকে গ্রেফতার করা হয়। এ ছাড়াও কয়েকজন মহিলা দালালকেও ধরে পুলিশ। উদ্ধার করা হয় দুই নাবালিকাকে। কাজের প্রতিশ্রুতি দিয়ে এদের কলকাতা থেকে বেঙ্গালুরুতে নিয়ে যাওয়া হয়েছিল বলে জানা যায়। কিন্তু, অবাক হওয়ার সবচেয়ে বড় বিষয়টি অপেক্ষা করছিল পুলিশের জন্য। কারণ, ওই বাড়ি থেকে কয়েকটি কার্ড সোয়াইপ মেশিন উদ্ধার করে পুলিশ। ধৃতরা জেরায় জানায় নোটবাতিলের বাজারে পেমেন্টের সমস্যা আটকাতে সোয়াইপ মেশিন কেনা হয়েছিল। ফলে, দেহব্যবসার খদ্দেররা ডেবিট বা ক্রেডিট কার্ডে পেমেন্ট দিতে পারছিলেন। আপাতত, ধৃতদের সঙ্গে সঙ্গে সেই সোয়াইপ মেশিনগুলোকেও থানায় নিয়ে গিয়েছে পুলিশ।
আরও পড়ুন... 
৩০ ডিসেম্বরের মধ্যে একবারই ৫,০০০ বা তার বেশি টাকার অচল নোট জমা করা যাবে 
মমতার হাতে অস্ত্র তুলে দিলেন মোদী? নোটবাতিলে ধাক্কা খেল ইপিএফ-এর সুদ?